Minkejja li x-xogħol fuq il-Pixkerija l-ġdida beda f’Settembru 2012, din għadha mhix lesta għax il-proġett oriġinali kien fih numru ta’ nuqqasijiet u għalhekk diversi xogħolijiet oħra qegħdin jiġu miżjuda mall-proġett oriġinali. Meta wieġeb mistoqsija parlamentari tad-deputat Nazzjonalistra Ċensu Galea, il-Ministru għall-Ambjent Leo Brincat qal li l-proġett ippreżentat lill-Unjoni Ewropeja mill-amministrazzjoni preċedenti ma jinkludi l-ebda investiment għas-sular ta’ fuq. Filwaqt li l-Gvern huwa kommess li dan is-sular jiġi żviluppat għall-ipproċessar tal-ħut, huwa ppjanat li l-investiment isir minn operatur privat. Bħalissa għaddejjin diskussjonijiet mall-Privatisation Unit biex tinħareġ sejħa għall-espressjoni ta’ interess għat-tmexxija ta’ din l-attività. Il-Ministru qal mill-informazzjoni li għandu ma jidhirx li l-koperattivi tas-sajjieda għamlu xi talba uffiċjali biex jamministraw din il-facilità għalkemm għad jistgħu juru nteress u jissotomettu proposti bħala operaturi kummerċjali. Dawn il-proposti jiġu kkunsidrati flimkien ma’ sottomissjonijiet oħra, skont il-kundizzjoni tas-sejħa. Għal mistoqsija oħra tal-Perit Galea, il-Ministru Brincat qal li s-sajjieda membri tal-koperattivi huma marbuta mill-koperattivi stess sabiex jixtru d-diesel mingħand il-kumpanija MOBC. Huwa qal li kienet l-amministrazzjoni preċedenti li ffirmat ftehim maż-żewġ koperattivi fir-rigward tad-diesel duty free, fejn b’dan l-istess ftehim il-koperattivi ntrabtu li l-membri tagħhom għandhom jixtru d-diesel duty free mingħand din il-kumpanija privata. Il-Ministru Brincat qal li l–MOBC hija operatur kummerċjali li l-Gvern la jista’ jimponi fuqha u wisq aktar jiffinanzja l-ispejjeż tagħha.